CELEX: 62002CJ0423
Language: da
Date: 2003-10-16
Title: Domstolens Dom (Tredje Afdeling) af 16. oktober 2003. # Kommissionen for De Europæiske Fællesskaber mod Det Forenede Kongerige Storbritannien og Nordirland. # Traktatbrud - miljø - deponering af affald - direktiv 1999/31/EF. # Sag C-423/02.

Sag C-423/02Kommissionen for De Europæiske FællesskabermodDet Forenede Kongerige Storbritannien og Nordirland
            «Traktatbrud  –  miljø  –  deponering af affald  –  direktiv 1999/31/EF»
            
               
                  Domstolens dom (Tredje Afdeling) af 16. oktober 2003
                     
               
               
            
                   
               
               
            
            Sammendrag af dom
         
         
                  
                  Traktatbrudssøgsmål  –  Domstolens prøvelse af søgsmålsgrundlaget  –  relevante forhold  –  forholdene ved udløbet af den i den begrundede udtalelse fastsatte frist (Art. 226 EF) 
         
         
      

      
      
      
      
      
      
      
      
      
      
      
      
      
      
      
            
            DOMSTOLENS DOM (Tredje Afdeling)16. oktober 2003(1)
         
         
               »Traktatbrud  –  miljø  –  deponering af affald  –  direktiv 1999/31/EF«
               
             I sag C-423/02, 
            
            
             Kommissionen for De Europæiske Fællesskaber  ved X. Lewis og M. Konstantinidis, som befuldmægtigede, og med valgt adresse i Luxembourg,
            
            
            sagsøger, 
            
            mod
             Det Forenede Kongerige Storbritannien og Nordirland  ved P. Ormond, som befuldmægtiget, og med valgt adresse i Luxembourg,
            
            sagsøgt, 
            
             angående en påstand om, at det fastslås, at Det Forenede Kongerige Storbritannien og Nordirland har tilsidesat sine forpligtelser
            i henhold til artikel 18 i Rådets direktiv 1999/31/EF af 26. april 1999 om deponering af affald (EFT L 182, s. 1), idet det
            ikke har vedtaget alle de love og administrative bestemmelser, der er nødvendige for at efterkomme direktivet, eller under
            alle omstændigheder ikke har underrettet Kommissionen herom,
             har
            
            DOMSTOLEN (Tredje Afdeling),,
            
             sammensat af afdelingsformanden, J.-P. Puissochet, og dommerne F. Macken (refererende dommer) og J.N. Cunha Rodrigues, 
            
             generaladvokat: J. Mischo justitssekretær: R. Grass, 
            
            
            
            
            og idet Domstolen efter at have hørt generaladvokaten har besluttet, at sagen skal pådømmes uden forslag til afgørelse,
         afsagt følgende
         
         
         Dom
         1
            
          Ved stævning indleveret til Domstolens Justitskontor den 22. november 2002 har Kommissionen for De Europæiske Fællesskaber
         i medfør af artikel 226 EF anlagt sag med påstand om, at det fastslås, at Det Forenede Kongerige Storbritannien og Nordirland
         har tilsidesat sine forpligtelser i henhold til artikel 18 i Rådets direktiv 1999/31/EF af 26. april 1999 om deponering af
         affald (EFT L 182, s. 1), idet det ikke har vedtaget alle de love og administrative bestemmelser, der er nødvendige for at
         efterkomme direktivet, eller under alle omstændigheder ikke har underrettet Kommissionen herom. 
         
         
            
                Retsforskrifter 
               
            
         
         2
            
          Direktiv 1999/31 har i henhold til sin artikel 1 til formål ved hjælp af præcise driftsmæssige og tekniske krav til affald
         og deponeringsanlæg at fastlægge foranstaltninger, procedurer og retningslinjer, der tager sigte på at forebygge eller i videst
         muligt omfang begrænse miljøbelastningen fra deponering af affald. 
         
         
         
         3
            
          Direktivets artikel 18 bestemmer: 
         »1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest
         to år efter dets ikrafttræden. De underretter straks Kommissionen herom.
         [...]
          2. Medlemsstaterne meddeler Kommissionen teksten til de nationale retsforskrifter, som de udsteder på det område, der er omfattet
         af dette direktiv.«
         
         
         
         4
            
          Direktiv 1999/31 trådte i kraft den 16. juli 1999. 
         
          Sagens faktiske omstændigheder og den administrative procedure 
         
         5
            
          I overensstemmelse med proceduren i artikel 226, stk. 1, EF tilsendte Kommissionen – efter at have givet Det Forenede Kongerige
         lejlighed til at fremsætte sine bemærkninger – ved skrivelse af 21. marts 2002 Det Forenede Kongerige en begrundet udtalelse,
         hvori Kommissionen opfordrede det til at træffe de nødvendige foranstaltninger for at efterkomme sine forpligtelser i henhold
         til direktiv 1999/31 inden for en frist på to måneder fra meddelelsen af udtalelsen.  
         
         
         
         6
            
          Kommissionen anførte i den begrundede udtalelse, at de nødvendige foranstaltninger for at iværksætte dette direktiv i England,
         Wales, Skotland, Nordirland og Gibraltar ikke var blevet truffet eller under alle omstændigheder ikke var ikke blevet meddelt
         Kommissionen.  
         
         
         
         7
            
          Det Forenede Kongerige har i sit svar af 4. juni 2002 erkendt, at direktiv 1999/31 ikke var blevet fuldstændig gennemført
         inden for den fastsatte frist, nemlig den 16. juli 2001. 
         
         
         
         8
            
          Det Forenede Kongerige har imidlertid meddelt forskellige foranstaltninger med henblik at gennemføre direktivet: 
         
         
         
         9
            
          Vedrørende England og Wales er Landfill (England and Wales) Regulations (bekendtgørelser vedrørende deponering af affald)
         under vedtagelse. Disse bekendtgørelser skulle gennemføre direktiv 1999/31 med undtagelse af forpligtelserne i henhold til
         direktivets artikel 5, stk. 1 og 2. Med henblik på at gennemføre disse særlige bestemmelser skulle andre bekendtgørelser udarbejdes
         i løbet af 2002. Ved skrivelse af 24. juni 2002 blev Kommissionen underrettet om de vedtagne Landfill (England and Wales)
         Regulations. 
         
         
         
         10
            
          I Skotland var direktiv 1999/31 ikke trådt i kraft inden den 16. juli 2002, som var det tidspunkt, hvor operatører af deponeringsanlæg
         skulle fremlægge driftsplaner for anlæggene. Scottish Executive (den skotske regering) anmodede ved Ministerial Direction
         (ministeriel instruks) i overensstemmelse med artikel 40 i Environment Act (miljøloven) af 1995 operatørerne af deponeringsanlæg
         om at fremlægge en driftsplan, således at anlæggene kunne klassificeres i overensstemmelse med direktivet. 
         
         
         
         11
            
          I Nordirland skulle der vedtages en ny lovgivning, for at gennemførelsesbekendtgørelsen kunne vedtages i 2003. 
         
         
         
         12
            
          På Gibraltar ville en Ordinance (anordning), der skulle gennemføre direktiv 1999/31, blive forelagt det lovgivende organ i
         juli eller september 2002. 
         
         
         
         13
            
          Da direktiv 1999/31 ikke var blevet fuldstændig gennemført på hele Det Forenede Kongeriges område inden for den frist, der
         er fastsat i den begrundede udtalelse, har Kommissionen besluttet at anlægge denne sag. 
         
          Om traktatbruddet 
         
         14
            
          Kommissionen har anført, at selv om Det Forenede Kongerige har meddelt Kommissionen, hvorledes gennemførelsen af direktiv
         1999/31 skrider frem, står det fast, at direktivet ikke er fuldstændig gennemført på hele Det Forenede Kongeriges område,
         således som direktivets artikel 18 kræver. 
         
         
         
         15
            
          Kommissionen har gjort gældende, at det påhviler de britiske myndigheder rettidigt at indlede de procedurer, som er nødvendige
         for at gennemføre direktiv 1999/31 i den nationale retsorden, således at proceduren er afsluttet inden for den fastsatte frist,
         uanset karakteren af denne procedure. 
         
         
         
         16
            
          Det Forenede Kongeriges regering har ikke bestridt traktatbruddet og har erkendt at søgsmålet er berettiget. Regeringen har
         forklaret – ligesom under den administrative procedure – at hvad angår England, Wales, Skotland og Nordirland er forskellige
         bestemmelser under vedtagelse for at gennemføre direktiv 1999/31. 
         
         
         
         17
            
          Det er herved tilstrækkeligt at bemærke, at det følger af fast praksis, at spørgsmålet om, hvorvidt der foreligger et traktatbrud,
         skal vurderes på baggrund af forholdene i medlemsstaten, som de var ved udløbet af fristen i den begrundede udtalelse (jf.
         bl.a. dom af 20.3.2003, sag C-143/02, Kommissionen mod Italien, Sml. I, s. 2877, præmis 11, og af 12.6.2003, sag C-446/01,
         Kommissionen mod Spanien, Sml. I, s. 6053, præmis 15).  
         
         
         
         18
            
          Det Forenede Kongerige har erkendt, at ikke alle de love og administrative bestemmelser, der er nødvendige for at efterkomme
         direktiv 1999/31, er blevet vedtaget inden for den i den begrundede udtalelse fastsatte frist. Kommissionens påstand bør derfor
         tages til følge.  
         
         
         
         19
            
          Som følge heraf må det fastslås, at Det Forenede Kongerige Storbritannien og Nordirland har tilsidesat sine forpligtelser
         i henhold til artikel 18 i direktiv 1999/31, idet det ikke har sat alle de love og administrative bestemmelser i kraft, der
         er nødvendige for at efterkomme direktivet. 
         
         
         Sagens omkostninger
         20
            
          I henhold til procesreglementets artikel 69, stk. 2, pålægges det den tabende part at betale sagens omkostninger, hvis der
         er nedlagt påstand herom. Da Kommissionen har nedlagt påstand om, at Det Forenede Kongerige tilpligtes at betale sagens omkostninger,
         og Det Forenede Kongerige har tabt sagen, bør det pålægges det at betale sagens omkostninger.  
         
         
         På grundlag af disse præmisser 
         
         
         
            
            DOMSTOLEN (Tredje Afdeling)
         
         
         
         
            
            
            
               1)
                   Det Forenede Kongerige Storbritannien og Nordirland har tilsidesat sine forpligtelser i henhold til artikel 18 i Rådets direktiv
                     1999/31/EF af 26. april 1999 om deponering af affald, idet det ikke har vedtaget alle de love og administrative bestemmelser,
                     der er nødvendige for at efterkomme direktivet.  
                  
               
            
            
            
            
               2)
                   Det Forenede Kongerige Storbritannien og Nordirland betaler sagens omkostninger.  
               
            
            
                  Puissochet
               
               
                  Macken 
               
               
                  Cunha Rodrigues 
               
            
                  
               
               
                  
               
               
                  
               
            
                  
               
               
                  
               
               
                  
               
            
                  
               
               
                  
               
               
                  
               
            
                  
               
               
                  
               
               
                  
               
            
            
            
            
            
            
            
            
         
         
          Afsagt i offentligt retsmøde i Luxembourg den 16. oktober 2003.
         
         
         
         
                  R. Grass
               
               
                  V. Skouris
               
            
         
         
         
                  Justitssekretær
               
               
                  Præsident
               
            
      
      
          1 –
            
            Processprog: engelsk.